שמונה מפגינים מספרים למקום הכי חם את מה שקרה אמש בבלפור מהזווית שלהם. "זה היה מחזה אבסורדי ואין לי מילים מדויקות עד כמה מבחינתי מה שעשיתי היה לא אלים - וכמה האלימות נגד המפגינים היתה הזויה"
המפגינים בבלפור לא זוכרים ערב כזה. מזה כחודשיים הם מפגינים מדי שבוע בכיכר פריז ופזורותיה, אך אלימות משטרתית כמו אתמול, בשעות כה מוקדמות של הערב, עוד לא היתה. החל מהשעות המוקדמות של ההפגנה, החלו עימותים קשים עם המשטרה. בהתחלה האירועים התרכזו במניעת התהלוכה מגשר המיתרים לכיוון בלפור שגלשה לכביש. לקראת 21:00 בערב שוחרר לרשת סרטון שהציג את תת ניצב ניסו גואטה מכה בברוטליות מפגינים. בשעות אלה נחקר גואטה במח"ש.
האלימות הרבה שהופעלה ותועדה במהלך הערב, גרמה לרבים לתהות מה השתנה? אחרי כמה שבועות רגועים יחסית, בהם היה נדמה שהמשטרה למדה להכיל את ההפגנות, לדבר איתן ואף הפסיקה את השימוש במכת"זית, מספר העצורים אמש זינק ל-30, כשרובם מתרחשים בשעות השיא של ההפגנה, ולא בשעות הפינוי המאוחרות כפי שהיה נהוג בעבר. המשטרה מצידה, טוענת בכל כלי התקשורת המרכזיים שעמדו לרשותה, החל מאתמול כי קללות ואלימות מצד המפגינים היא זו שגרמה לעימותים, למרות שבחלק מהסרטונים לא נראית שום אלימות כזו מצד המפגינים.
ככה מקפלים מפגין pic.twitter.com/8R1d6D94Z1
בשעה זו שוחררו כל העצורים מליל אמש. שישה מתוכם שוחררו ללא תנאי הרחקה, לאחר שסירבו לחתום עליהם. שוחחנו היום עם כמה מהם, כדי להביא את הצד שלהם. 
רונן מיירוד בן 34 מתל אביב, נעצר כמה דקות לפני בן זוגו, דניאל לוטם, שהוכה על ידי סגן הניצב ניסו גואטה, כפי שנראה בסרטון שהופץ ברשת. "עמדתי על המדרכה, צילמתי מישהו שנראה לי כמו שוטר שלא חבש מסיכה", מספר מיירוד. "הוא דחף אותי ושאלתי אותו מי אתה ולמה דוחף אותי. הוא אמר לי רוצה לראות מי אני?, תעצרו אותו. בחקירה שלי הם אמרו שהם לא יודעים מי זה ואמרו לי בפירוש שהוא כנראה לא שוטר ולא יודעים מי נתן את הוראת המעצר, ובכל זאת הרחיקו ל-15 ימים למרות שאמרו שלא אשם בכלום".
"שאלתי למה ואמרו לי שזו ההחלטה של הקצינה בתחנה במוריה. בתחנה עצרו אותי בצד, הייתי בין הראשונים. בזמן הזה עוד היתה לי אפשרות לשלוח הודעה לקבוצה של הלם תרבות שהיינו איתה, שיודיעו לדניאל שאני עצור. כשהגעתי לאוטובוס ראיתי אותו חבול. יותר מחמש שעות ביקשנו שיגישו לו עזרה ראשונה. אף אחד לא התייחס לפניה שלנו, בניגוד לחוק. אחרי כמה שעות הגיעו עורכי דין מטעם המחאה, גונן בן יצחק ולאה צמל".
לוטם אמר היום ל"הארץ" בבית המשפט בירושלים: "הוא ממש חנק אותי. אחר כך ריתקו אותי לרצפה וטענו שחנקתי אותו, משכו אותי לניידת ושני שוטרי יס"מ סגרו את הווילונות והרביצו לי תוך כדי שאני אזוק. דפקו לי אגרופים, דרכו לי על הגרון, למרות שלא התנגדתי בשום שלב". על הטענה שתקף את גואטה אמר: "לא היו דברים מעולם. אני נמצא בהפגנות האלה כבר שלושה חודשים, עד כה הכול היה בסדר. אני לא יודע מה קרה אתמול בלילה, זה יצא מכלל שליטה".  
מנו ראובן, בן 24, חקלאי ממושב עין עירון, נעצר גם הוא אמש. "הגעתי קצת באיחור לתהלוכה. צעדנו בקינג גורג והגענו לצומת של כיכר פריז. המשטרה ממש פעלה בטמטום. אם היו נותנים למפגינים להגיע לכיכר פריז לא היה בלגן, אבל הם הגיעו עם פרשים ויס"מ אני עמדתי בשורה הראשונה של המפגינים. אחד השוטרים דחף אותי באלימות בחזה, באתי מולו ואמרתי לו אסור לך לגעת בי, אל תיגע בי ואז מישהו צעק תעצרו אותו ועצרו אותי. זה קרה ממש בתחילת ההפגנה, באזור 21:00.
"ואז גררו אותי, אזקו אותי, שמו אותי בניידת ואחרי זה באוטובוס הייתי מהראשונים שעלו ומשם לחקירה בתחנה. אתה יושב מחכה באוטובוס כל הזמן. באוטובוס שלנו היינו קצת פחות מ-20 אנשים. היה שם הבן זוג שהיכו (רונן) עם פנס בעין, והשני בחור חמוד מבית יצחק, ילד שלא אמר כלום. פשוט היה בשוק".
יעל למפרום, בת 32, עוסקת בחקלאות, מפרדס חנה. ״יצאתי מאזור ההפגנה עם כמה חברות בדרך לרכב כדי לנסוע הביתה לפני השעה 23:00. עברנו ליד מכתזית וברוח שטות שכזו ציירתי לבבות על המכתזית וחשבתי שבזה זה ייגמר. אבל פתאום מישהו צעק עליי ותפס אותי, עוכבתי למשטרה על השחתת רכוש ציבורי. התנהגתי יפה ואז החלה הסאגה של לראות את שאר המעצרים ולהבין שאני יצאתי מאוד בזול. אחרי לילה מתיש בתחנת המשטרה הורחקתי לשבועיים. זה היה מחזה אבסורדי ואין לי מילים מדויקות עד כמה מבחינתי מה שעשיתי היה לא אלים וכמה האלימות נגד המפגינים היתה הזויה".
למפרום מבקשת למסור לשוטרים: ״רק אהבה, תמשיכו להרביץ לנו לרדוף אחרינו, המחאה שלי היא לא אלימה ואנחנו נמשיך לצייר לבבות על כלי הנשק שלכם".
בני דורון, מטפל בסוסים בן 27, מרעננה. "נעצרתי בגלל ששוטר התפלפ עליי, הוא חנק אותי ואז קפצו עליי מלא שוטרים לאחר שתפסו אותי. עוד שוטר דאג להכניס לי אגרופים לצלעות כשאני מרותק לרצפה, בדיוק עכשיו אני בדרכי למוקד חירום מכבי להיבדק. נעצרתי בטיעון של תקיפת שוטר – אבל השוטר תקף אותי. הם שוכחים שיש מולם בני אדם". למה אתה מגיע לבלפור? "אני נמשך להפגנות עם תחושת תקווה של משהו שיכול להשתנות אל מול השחיתות והכיוון המאוד עצוב שהמדינה הולכת אליו בשנים האחרונות, מרגיש שיש הזדמנות לשינוי".
רון יעקב ירין, בן 67, פנסיונר מתל אביב. "נעצרתי אתמול בכיכר פריז, עמדתי עם ידיים מורמות למעלה כשעברו שורת פרשים, הם קצת דחפו ודרכו לי על הרגליים, אחריהם הייתה שורה של יס"מניקים שייתכן ואפילו לא התכוונו לעצור אותי.ֿ הם אחזו בי וכתוצאה מכך נפלתי כי אני מבוגר, הרימו אותי וגררו אותי לאוטובוס העצורים.
"לא התנגדתי. צעקתי להם אל תפגעו בי, עליתי על האוטובוס והואשמתי בתקיפת שוטר, הפרעה לשוטר בעת מילוי תפקידו, הפרדת הסדר הציבורי והעלבת עובד ציבור.התביעה המשטרתית הייתה בוטה והאלימה וניסתה להלך אימים עלינו העצורים. החוקר שאל אותי אם אני איש שמאל או איש ימין, עניתי שאני ציוני. המשטרה עבדה פה עם איזשהו אגנדה שלא קשורה למציאות, ניסיון להפחיד ולהלך אימים".
דור וגל גוזלי, ממושב שדי חמד (מועצה אזורית דרום השרון), בגילאי ה-20. "בגדול שנינו מגיעים מדי שבוע להפגין, כל המשפחה המורחבת באה, לא דרך ארגון כלשהו. כי אנחנו אוהבים את המדינה שלנו וחושבים שהיא משנה פניה והולכת לכיוונים רעים ביותר.
"בערך ב-21:30 עמדנו ברחוב קינג גורג ומולנו עמדו שורה של שוטרים שיצרו גדר אנושית, בשלב מסוים ירדה הוראה כנראה לשוטרים להתחיל להתקדם ולהחזיר אותנו לכיוון הכיכר. לא הספקתי אפילו להתקדם צעד אחד אחורה וכבר קיבלתי דחיפה שהפילה אותי לרצפה ואחד היס"מנקים פשוט אמר להם תביאו לי אותו. שלושה יס"מנקים תפסו אותי כאילו הייתי אחרון העבריינים במדינה ולקחו אותי לאוטובוס. גם כשאמרתי שאין צורך לתפוס אותי בכוח ושאני מתלווה אליהם, התשובה ״סתום את הפה תיזהר!״. גל אחי ניסה למשוך אותי וגם אותו תפסו שניים וגררו אותו לאוטובוס למרות שלא התנגד.
"באוטובוס עצמו היה שיח מה נכון לעשות, לחתום או לא לחתום על הרחקה. רמת האטימות שאתה חש מהשוטרים היא מזעזעת. גם אני וגם גל חתמנו ונערער על ההרחקה שלנו דרך עו"ד גונן בן יצחק".
אסף קולינר, דוקטורנט בן 40 מירושלים: "הייתי חלק מהקבוצה שהתיישבה במחאה פסיבית בכיכר פריז לאחר שהשוטרים התחילו לדחוף אותנו מרחוב קינג גורג, נקטפתי משם על ידי היס״מ לאוטובוס העצורים. אני בא לעודד את השפיות, אני מוחה נגד השלטון והחברה שנתניהו יצר פה ב-25 שנה האחרונות. השוטרים שינו כיוון לרעה אחרי שבועות של שיתוף פעולה מוצלח. חזרו לניסיון לשבור את רוח המחאה".
שי בן דב, 34, שחקן מירושלים. "בשלב שכולם התיישבו במרכז הכיכר אני הצטרפתי אליהם, הרגיש לי שההתנגדות הפסיבית היא החלק שאני מתחבר אליו, החזקנו ידיים, באיזשהו שלב השוטרים פרצו פנימה והחלו לעצור את כולם. אני לא התנגדתי למעצר, אבל לא עשיתי להם חיים קלים, היו צריכים שישה שוטרים כדי להוריד אותי לרחוב אגרון כשאחד מהם תופס את את הבנדנה שעל צווארי וחונק אותי, הם הורידו אותי ברחוב, הם לא עצרו אותי.
"לאחר רבע שעה התנפלו השוטרים שוב על המפגינים שנדחקו לרחוב אגרון עד הצליחו להוריד אותנו מהכביש, כרעתי ברך התחננתי לשוטרים שיראו לנו שהם איתנו. לאחר מספר דקות השוטרים הסתערו שוב, אחד השוטרים סימן אותי וארבעה חברה התסערו עלי שמו לי ברך על הגרון וגררו אותי לאוטובוס העצורים אזוק". מסר לשוטרים? ״אתם לא האויבים שלנו ואנחנו לא נגדכם, אתם פשוט החזית הראשונה מול האנשים שאנחנו רוצים להעיף, אנחנו מפגינים גם בשבילכם, לנהוג באלימות זה בחירה".
השתתפו בהכנת הידיעה: איתי רון, שרון שפורר, אוריאל גור דוד, תומר מיכלזון, ניב חכלילי


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







